കാപ്പില് യോഗ സെന്ററിന് യോഗമില്ല വര്ക്കല: തദ്ദേശ സ്വയംഭരണ തിരഞ്ഞെടുപ്പിന് മുന്പ് ധൃതിപിടിച്ച് ഉദ്ഘാടനം നടത്തിയ യോഗ സെന്ററിന്റെ പ്രവര്ത്തനം മാസങ്ങള് പിന്നിട്ടിട്ടും തഥൈവ. ഇടവ ഗ്രാമപഞ്ചായത്തിന്റെ അധീനതയില് കാപ്പില് ഗവ. ആയുര്വേദ ആശുപത്രി വളപ്പില് ആരംഭിച്ച കേന്ദ്രമാണ് ഇനിയും പ്രവര്ത്തനം ആരംഭിക്കാത്തത്. കെട്ടിടം ഉദ്ഘാടനം ചെയ്ത വിവരം പ്രദേശവാസികള് പോലും അറിഞ്ഞിട്ടില്ലെന്നാണ് പൊതുവേ ഉയരുന്ന ആക്ഷേപം. കെട്ടിടത്തിന്റെ ഉദ്ഘാടനം കഴിഞ്ഞ് ഒരു വര്ഷത്തോളം ആയിട്ടും യോഗാ ട്രെയിനറെ നിയമിക്കാന് പോലും അധികൃതര്ക്ക് സാധിച്ചിട്ടില്ല. ഇതോടെ നിരവധി പേര്ക്ക് പ്രയോജനം ലഭിക്കേണ്ട സ്ഥാപനം അനാഥമായി. എന്നാല് കൊവിഡ് പ്രതിസന്ധി കാരണമാണ് യോഗ സെന്ററിന്റെ പ്രവര്ത്തനം മുന്നോട്ടു കൊണ്ടുപോകുവാന് കഴിയാത്താതെന്നാണ് അധികൃതരുടെ ന്യായവാദം. സര്ക്കാര് കൂടുതല് ഇളവുകള് പ്രഖ്യാപിച്ച സാഹചര്യത്തില് വിഷയത്തില് അടിയന്തര ഇടപെടല് നടത്തണമെന്നും സ്ഥാപനത്തിന്റെ പ്രവര്ത്തനം ഉടന് ആരംഭിക്കണമെന്നുമാണ് നാട്ടുകാരുടെ ആവശ്യം. കെട്ടിടം കാലഹരണപ്പെടുന്നു 201920 വര്ഷത്തെ ഡിപ്പാര്ട്ട്മെന്റ് ഫണ്ട് വിനിയോഗിച്ചാണ് യോഗ സെന്ററിന് കെട്ടിടം നിര്മ്മിച്ചത്. ഈ കെട്ടിടമാണ് ആര്ക്കും പ്രയോജനമില്ലാതെ കാലഹരണപ്പെടുന്നത്. നിരവധി തവണ പ്രദേശവാസികളും വിവിധസംഘടനകളും സെന്റര് തുറന്നു പ്രവര്ത്തിക്കണമെന്ന് ആവശ്യപ്പെട്ട് അധികൃതര്ക്ക് നിവേദനങ്ങള് സമര്പ്പിച്ചെങ്കിലും ഫലം കണ്ടില്ല. ഇനിയെങ്കിലും ഇക്കാര്യത്തിലുള്ള അലംഭാവം വെടിയണമെന്നാണ് നാട്ടുകാരുടെ ആവശ്യം. ആശുപത്രിക്കും വേണം കായകല്പം തീരദേശ മേഖലയായ കാപ്പിലിലെ ആയുര്വേദ ആശുപത്രിയെ ആശ്രയിക്കുന്നവര് നിരവധിയാണ്. എന്നാല് ഇതിനോടും അധികൃതര് തികഞ്ഞ അനാസ്ഥയാണ് കാണിക്കുന്നത്. പതിറ്റാണ്ടുകള്ക്ക് മുന്പ് ജില്ലാ പഞ്ചായത്ത് ഫണ്ട് വിനിയോഗിച്ച് ആശുപത്രി വളപ്പില് കിടത്തിച്ചികിത്സയ്ക്ക് കെട്ടിടം നിര്മ്മിക്കാന് തീരുമാനിച്ചിരുന്നു. 15 ലക്ഷത്തോളം രൂപയാണ് ഇതിന് അനുവദിച്ചത്. എന്നാല് ലക്ഷങ്ങള് ചെലവഴിച്ച് അടിസ്ഥാനം ഒരുക്കിയതൊഴിച്ചാല് കൂടുതല് നടപടികളൊന്നും ഉണ്ടായില്ല. ഒരു മെഡിക്കല് ഓഫീസറിന് പുറമേ ഫാര്മസിസ്റ്റ്, അറ്റന്ഡര്, കരാര് അടിസ്ഥാനത്തിലുള്ള സ്വീപ്പര് എന്നിവരാണ് ആശുപത്രിയില് ജീവനക്കാരായുള്ളത്. ഇവര്ക്ക് വേണ്ട അടിസ്ഥാന സൗകര്യങ്ങള് പോലും ഇവിടെ കുറവാണ്.